༄༅༔ ༔ཀུན་མཁྱེན་ཐུགས་རྗེའི་ངང་ལ་ཕྱག་འཚལ་ལོ༔ འགྲོ་བ་སེམས་ཅན་གྱི་དོན་རྒྱ་ཆེན་པོ་བྱ་བར་འདོད་ན༔ གཞན་གྱི་དོན་ཆེན་བྱ་བའི་ཕྱིར༔ མཚན་མ་བྱུང་བའི་དུས་དག་ཏུ༔ ཞེས་
པས་སེམས་ཅན་གྱི་དོན་བྱ་བ་ནི༔ ནམ་མཁའ་ལ་འཇའ་འམ༔ ས་གཡོ་བའམ༔ སད་སེར་རམ༔ ཁྱད་པར་ཉི་ཟླ་གཟས་འཛིན་པའི་དུས་ནའོ༔ རང་ཉིད་ཀུན་བཟང་རིགས་ལྔར་བསྒོམ༔ ཕྱོགས་དང་
བསྟུན་ཏེ་རང་གི་ལྕེ༔ རྡོ་རྗེ་རིན་ཆེན་པདྨ་དང་༔ རལ་གྲི་འཁོར་ལོར་བསྒོམས་ཏེ་རྒྱུད་འདི་བརྗོད༔ ཅེས་པའི་གོང་གི་མཚན་མ་དེ་དག་དབུས་སུ་བྱུང་བའི་དུས་སུ༔ རང་དང་གང་ཡང་རུང་བའི་མཚན་མ་དེ་
དག་ཀུན་བཟང་ཡབ་ཡུམ་དུ་བསྒོམས་ཏེ༔ ཁ་སྟེང་དུ་བལྟས་ལ༔ རང་གི་ལྕེ་འཁོར་ལོ་རབ་ཏུ་འབར་བར་བསྒོམ་སྟེ་རྒྱུད་ཚར་གཅིག་བསྒྲག་གོ༔ མཚན་མ་དེ་དག་འགྲོ་བ་གང་གིས་མཐོང་བ་དང་༔ ཐོས་པ་
དང་༔ རིག་པ་ཐམས་ཅད་མྱུར་དུ་མངོན་པར་རྫོགས་པར་སངས་རྒྱས་པ་སྤྲུལ་པའི་སྐུ་ཐོབ་པར་འགྱུར་རོ༔ ཡང་གོང་གི་མཚན་མ་དེ་དག་འཇའ་ལ་སོགས་པ་ཕྱོགས་གང་དུ་བྱུང་བའི་ཚེ༔ དེ་དག་གི་ལྷར་
བསྒོམས་ཏེ༔ རང་གི་ལྕེ་རྡོ་རྗེ་རིན་ཆེན་པདྨ་རལ་གྲི་བསྒོམས་ལ་རྒྱུད་ཚར་རེ་བསྒྲག་གོ༔ ཡོན་ཏན་ནི་གོང་བཞིན་ནོ༔ ཡང་རྒྱུད་འདི་རྫས་གང་ཡང་རུང་བ་ལ་བྲིས་ལ༔ རྦབ་ཆུའམ༔ རླུང་དང་༔ ཆུ་ཆེན་

པོ་རྒྱུ་བའི་ཚེ་ལ་བཙུགས་ནའང་གོང་གི་ཡོན་ཏན་བཞིན་དུ་འབྱུང་ངོ༔ འདི་ཉིད་མ་གསང་འབྲས་མི་འབྱུང་༔ ཞེས་པ་ནི༔ རྒྱུད་འདི་གང་བྱུང་བྱུང་དུ་སྨྲས་ན༔ རང་གི་འབྲས་བུ་རྒྱབ་ཀྱིས་ཕྱོགས་པར་འགྱུར་རོ༔
རང་གི་གདུལ་བྱ་ནི་མ་གཏོགས་ཀྱིས༔ རྒྱུད་འདི་གསང་ནས་བཅངས་པ་ཙམ་གྱིས་འཆི་དུས་བར་དོའི་དུཿཁ་ལས་གྲོལ་ནས༔ རང་བྱུང་གི་དོན་རྟོགས་ཏེ༔ སངས་རྒྱས་སྤྲུལ་པའི་སྐུ་ཐོབ་པར་འགྱུར་རོ༔ ས་
མ་ཡ༔ རྒྱ་རྒྱ་རྒྱ༔ གྱ་མཱ་མཱ༔ རྒྱུད་འདི་བཅངས་ཤིང་བཏགས་པས་གྲོལ་བའི་རྟགས་བསྟན་པ་ནི༔ ཨེ་མ་བཏགས་གྲོལ་འདི་འཆང་སྐྱེས་བུ་ནི༔ དུས་གསུམ་རྒྱལ་བ་ཀུན་འདུས་མཆོད་རྟེན་ཡིན༔ ཞེས་
པས༔ རྒྱུད་འདི་བཏགས་ཤིང་འཆང་བའི་སྐྱེས་བུ་ནི༔ དུས་གསུམ་རྒྱལ་བ་ཀུན་གྱི་གདུང་འཛིན་སྲས་གཅིག་ཡིན་ཏེ༔ དེ་ཉིད་འདས་ཚེ་གདུང་བཞུ་བའམ་བསྲེག་པའི་ཚེ༔ མཆོད་པ་རྒྱ་ཆེན་པོ་བཤམས་ལ་
འབུལ༔ དབེན་པའི་གནས་སུ་པུར་ཁང་ལེགས་པའི་ནང་དུ༔ འོག་ཏུ་སླ་ང་བཏིང་༔ སྟེང་དུ་པུར་བཞུགས་ལ༔ ཙནྡན་ནམ༔ རྒྱ་ཤུག་གིས་ལེགས་པར་གཅེར་ལ༔ འབྲུ་མར་གྱིས་བྱུགས་ཤིང་༔ བླ་
མའམ་མཆེད་གྲོགས་དམ་ཚིག་ལ་སེལ་མེད་པས་གཞུང་དང་མཐུན་པར་གདུང་བཞུའོ༔ དེ་ལ་རྟགས་ནི༔ འཇའ་འོད་ཟེར་དང་དུ་བའི་རྟགས༔ ཞེས་པས་པུར་ཁང་གི་སྟེང་དུ་འཇའ་འཁྱིལ་བ་དང་༔ མེ་འོད་

༄༅༔ ༔དཀར་ལ་གསལ་བ་དང་༔ དུད་པ་སྔོན་པོ་གྱེན་ལ་འགྲེང་བ་དང་༔ གཡས་སུ་འཁྱིལ་བ་དང་མེ་གཡོ་འགུལ་མེད་ཅིང་མེ་ལྕེ་སངས་རྒྱས་ཀྱི་ཕྱག་མཚན་དུ་འབྱུང་བའོ༔ དུད་པ་ཡོང་
བའི་དུས་སུ་བརྟག་པར་བྱ་སྟེ༔ གདུང་རིགས་ལྔའི་གཅིག་འབྱུང་ངེས༔ ཞེས་པས་གང་ཟག་གི་རིགས་ཀྱིས་གདུང་རིགས་ལྔའམ་གཅིག་འབྱུང་ངེས་པས་ཏེ༔ རྣལ་འབྱོར་ཕྱིར་མི་ལྡོག་པའི་རྟགས༔ རྡོ་རྗེ་རིན་
ཆེན་པདྨ་དང་༔ ལས་དང་དེ་བཞིན་གཤེགས་པའི་གདུང་༔ ཞེས་པས༔ བཏགས་གྲོལ་ཐོགས་པའི་སྐྱེས་བུ་དེ༔ ཕྱིར་མི་ལྡོག་པའི་ས་ཐོབ་པའི་རྟགས་སོ༔ རྡོ་རྗེའི་གདུང་དང་༔ རིན་པོ་ཆེའི་གདུང་དང་༔
པདྨའི་གདུང་དང་༔ ལས་ཀྱི་གདུང་དང་༔ དེ་བཞིན་གཤེགས་པའི་གདུང་དང་ལྔའོ༔ ཤ་ཁྲག་རུས་པ་ཡན་ལག་དང་༔ འབྱུང་བ་དུས་ལྔ་ལ་རྟེན་དུ་འབྱུང་༔ ཤ་རི་རམ་དང་ཆུ་རི་རམ༔ བ་རི་རམ་དང་ཉ་རི་
རམ༔ པཉྩ་རམ་དང་ལྔ་ལྡན་གདུང་༔ རིགས་ལྔའི་གདུང་དང་སྐུ་ཡང་འབྱུང་༔ དེ་རྣམས་སྐུ་ཐོབ་རྟགས་ཡིན་ནོ༔ ཞེས་པས༔ ཤའི་རྟེན་དུ་གདུང་ཤ་རི་རམ་འབྱུང་ངོ༔ ཡང་དག་པའི་རྟེན་དུ་བཞུགས་པའོ༔
ཁྲག་གི་རྟེན་དུ་གདུང་ཆུ་རི་རམ་འབྱུང་སྟེ༔ སྲ་མཁྲེགས་རྡོ་རྗེའི་རྟེན་དུ་བཞུགས་པའོ༔ རུས་པའི་རྟེན་དུ་གདུང་བ་རི་རམ་འབྱུང་སྟེ༔ རྒྱལ་ཚབ་ཀྱི་རྟེན་དུ་བཞུགས་པའོ༔ ཡན་ལག་གི་རྟེན་དུ་ཉ་རི་རམ་

འབྱུང་སྟེ༔ ཤིན་ཏུ་སྲ་མཁྲེགས་ལས་ཀྱི་རྟེན་དུ་བཞུགས་པའོ༔ འབྱུང་བ་ལྔའི་དྭངས་མ་ལྔ་ལ་པཉྩ་རམ་འབྱོན་ཏེ༔ ཁ་དོག་ལྔ་ལྡན་དེ་བཞིན་གཤེགས་པའི་རྟེན་དུ་བྱས་ཀྱང་གདུང་དུ་བཞག་པའོ༔ ཞི་བ་དང་ཁྲོ་
བོའི་སྐུ་བྱུང་ཡང་༔ དེ་ཡང་སྐུ་ཐོབ་པའི་རྟགས་སོ༔ གསུང་གི་རྟགས་ནི༔ གསུང་ཐོབ་རྟགས་སུ་མེ་འོད་སྒྲ༔ ཞེས་པས༔ མེའི་འོད་དང་འོད་ཁྱིམ་དང་༔ དུ་བ་བྱུང་ན་ཞག་ལྔ་ནས་འཚང་རྒྱའོ༔ དེ་ནས་
གྱེན་འགྲེང་སྐས་ཀ་འདྲ་བ་བྱུང་ན་ཞག་བདུན་ནས་འཚང་རྒྱའོ༔ སྒྲ་ཡང་འུར་སྒྲ་དང་ཐུག་སྒྲ་བྱུང་ན་ཞག་བདུན་ནམ་བཅུ་བཞི་ནས་འཚང་རྒྱའོ༔ དེ་ལྟར་བྱུང་ནས་གསུང་ཐོབ་པའི་རྟགས་སོ༔ ཐུགས་ཐོབ་པའི་
རྟགས་ནི༔ འཇའ་ཚོན་ནམ་མཁའ་དྭངས་གསལ་བ༔ ངེས་པར་ཐུགས་ཐོབ་རྟགས་ཡིན་ནོ༔ ཞེས་པ་ནི༔ སེམས་ཅན་ཀུན་གྱི་སྙིང་གི་ནང་ན་འོད་མཐིང་ག་དཀར་སེར་དམར་ལྗང་ཐུགས་ཐོབ་པའི་རྟགས་སུ་
བཞག་པའོ༔ ནམ་མཁའ་དྭངས་ཞིང་གསལ་བ་ལ༔ འཇའ་ཚོན་སྣ་ལྔ་གསལ་བ་ནི༔ ཐུགས་ཐོབ་པའི་རྟགས་སོ༔ ༁༔ གདུང་རིགས་ལྔ་ནི་འདི་ལས་འབྱུང་༔ མགོ་དང་ཁྲག་དང་སྒལ་ཚིགས་དང་༔
རྐང་དང་སྙིང་ལས་འབྱུང་བ་ཡིན༔ ཞེས་པས༔ གདུང་ཤ་རི་རམ་མགོ་ལས་འབྱོན༔ ཆུ་རི་རམ་ནི་ཁྲག་ལས་འབྱོན༔ བ་རི་རམ་ནི་སྒལ་ཚིགས་ལས་འབྱོན༔ ཉ་རི་རམ་ནི་རྐང་ཁྲག་ལས་འབྱོན༔ པཉྩ་

༄༅༔ ༔རམ་ནི་སྙིང་ལས་འབྱོན་པའོ༔ གདུང་དེ་རྣམས་ཀྱིས་འབྲས་བུ་གང་ཐོབ་ན༔ རྟགས་ལ་འབྲས་བུ་འདི་ལྟར་འབྱུང་༔ ཤ་རི་བ་རི་ཆུ་རི་ཡིས༔ སྐྱེ་མེད་ཡོན་ཏན་ལོངས་སྐུ་ཐོབ༔ ཉ་
རི་པཉྩ་རམ་གྱིས་སུ༔ སྤྲུལ་པའི་སྐུ་ལྔ་ངེས་པར་ཐོབ༔ ཅེས་གསུངས་པས༔ གདུང་ཤ་རི་རམ་གྱིས་སྐྱེ་མེད་ཐོབ༔ ཆུ་རི་རམ་གྱིས་ཡོན་ཏན་འཕེལ༔ བ་རི་རམ་གྱིས་ལོངས་སྐུ་ཐོབ༔ ཉ་རི་རམ་གྱིས་
སྤྲུལ་སྐུ་ཐོབ༔ པཉྩ་རམ་གྱིས་སྐུ་ལྔ་ཐོབ༔ སངས་རྒྱས་སྐུ་ལྔ་ཡེ་ཤེས་ལྔ༔ བཏགས་གྲོལ་རྒྱུད་འདི་བཅངས་པས་འབྱུང་༔ གདུང་ཚད་ངེས་པ་མེད་པར་གསུངས༔ ཞེས་གསུངས་པས༔ ཡོན་ཏན་དེ་རྣམས་
རྒྱུད་འདི་བཏགས་པ་དང་བཅངས་པ་ལས་འབྱུང་༔ ཞེས་གསུངས་སོ༔ གདུང་ནི་མང་ཡང་གཅིག་ལས་མ་བྱུང་ཡང་ཡོན་ཏན་གོང་ལྟར་ཐོབ༔ མང་ཉུང་ལ་ངེས་པ་མེད་དོ༔ འབྲས་བུ་ཡོངས་རྫོགས་བཏགས་
གྲོལ་རྒྱུད་ཀྱི་སྙིང་པོ་བཅངས་ཐབས༔ གཞན་དོན་དང་༔ རྟགས་དང་༔ འབྲས་བུ་ཐོབ་ཚུལ་བསྟན་པའོ༔ ལས་ཅན་ཞིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ ཁ་ཐཾ༔ ྅྅྅ ྅྅྅ འདི་
འབྲི་དུས་ཟླུམ་སྐོར་དུ་བྲིའོ༔ བྱང་ཟང་ཟང་ལྷ་བྲག་གི་སྐེད༔ བསེ་སྒྲོམ་སྨུག་པོའི་དབུས་ནས་རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་པའི་ཤོག་སེར་ཡང་ཚའི་ཚ་ལས་ཞལ་བཤུས་སོ། །སརྦ་མངྒ་ལཾ། འདི་རྩེ་སོར་བཞིའི་ཚད་ཀྱི་

གྲུ་བཞི་པ་ཡི་སྟེང་ནས། ཧཱུྃ་ཨོཾ་ཏྲཱཾ་ཧྲཱིཿཨཱཿདང་འོག་ནས་མཱུཾ་ལཱཾ་མཱཾ་པྱཱཾ་ཏཱཾ་གཉིས་ཀྱི་བར་གཏེམས།། །།